钦定古今图书集成/理学汇编/学行典/第202卷 > 闻继泰〈子世麟〉
## 钦定古今图书集成/理学汇编/学行典/第202卷 > 闻继泰〈子世麟〉

按《宁波府志》：“闻继泰，字治甫。父贤臣，授襄藩典仪舍
人。娶陈氏，生继泰甫五岁而贤臣殁。母子纺读，风雨
寒檠，形影相吊。洎继泰成立，聚百顺以娱母。娶妻莫
氏，合巹翌日，仍同室共床，夫妇侍养，不离左右。继泰
非仅身亲厕牏，即母欲修趾甲，不以委妇，必跪而自
剪之。病则泣吁于天，愿移龄益母算。后陈年八十有”
六而终，哀泣如婴孺，身贴柩边者凡三载。始出葬庐
墓，宗戚以年耄，力挽之归，乃供母像于榻前，晨茶午
膳，遇时物必致以献。昕夕出入，必连声大呼曰“娘。”如
是者终身。泰修仪长髯，端悫而和。读书笃行，且赒贫
济难，乡党咸推长者。邑令张公伯鲸表之曰：“敦伦乐
善。”子世麟亦至孝，力肩家政，因得与同孝同心。崇祯
辛未年七月十日卒，年七十一。